Każ ġdid ta' Covid-19 u tfiq persuna oħra
Imtella' Ġunju 13, 2020 - Aġġornata 13 Ta' Ġunju, 2020 2:36pm Fl-aħħar 24 siegħa ġie irreġistrat każ ġdid ta' Covid-19 f'Malta wara li saru 1,044 swab test. Persuna oħra ġiet iddikjarata mfejqa biex issa t-total ta' persuni li fiequ mill-coronavirus f'Malta tela' għal 601. It-total ta' persuni li ttestjaw pożittiv għal Covid-19 huwa ta' 646, li minnhom 36 għadhom attivi. L-awtoritajiet tas-saħħa qalu li l-aħħar każ hu iżolat. Spjegaw li testijiet li saru lil persuni f'kuntatt mal-każi tal-bieraħ kollha rriżultaw fin-negattiv. Dan fost l-oħrajn ifisser li residenti u l-impejgati fid-Dar tal-Anzjani ta' Bormla m'għandhomx il-virus. Ilbieraħ il-Ministeru tas-Saħħa qal li dawn qed jistennew ir-riżultat ta' test li sarilhom wara li azjana ta' 98 sena minn din id-dar instab li għandha l-virus. L-awtoritajiet tas-saħħa għadhom iħeġġu lil kulħadd biex isegwi d-direttivi fosthom li tinżamm distanza soċjali bejn persuna u oħra, l-iġjene u l-ilbies tal-maskri jew visors f'ċerti postijiet.